પોતાના વિદ્રોહી શાહઝાદા અકબરનો પીછો કરતાં ઔરંગઝેબ દક્ષિણ ભારત પહોંચ્યો હતો. તેની દક્ષિણ નીતિનાં - બીજાપુર અને ગોલકોંડાનાં શિયાપંથી રાજ્યોને મુઘલાઈ હસ્તક લાવવા અને ત્યાંનો અઢળક ખજાનો લૂંટી લેવો તથા દક્ષિણની માથું ઊંચકી રહેલી પહાડી મરાઠા જાતિ (જેમને ઔરંગઝેબ "પહાડના ઉંદર" કહેતો હતો)નું શમન કરવાના બે મહત્ત્વપૂર્ણ હેતુઓ હતા. પરંતુ આ બધું અધકચરું કર્યું તેટલામાં તો ૧૭૦૭માં તે દૌલતાબાદમાં મૃત્યુ પામ્યો. એ પહેલાં શિયાપંથી રાજ્યો અને મરાઠાઓ સાથે નાનામોટાં ઘણાં યુદ્ધો કર્યાં. તેમાંથી અત્રે કેટલાંક મહત્ત્વનાં યુદ્ધોનો ચિતાર પ્રાપ્ત કરીએ.